
Plx 477/2021
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra propunerii legislative privind reglementarea unor măsuri pentru acordarea drepturilor salariale personalului din echipele de proiecte finanţate din fonduri europene, trimisă Comisiei pentru muncă şi protecţie socială şi Comisiei pentru buget, finanțe și bănci pentru examinare pe fond, cu adresa nr. Plx 477/2021 din 18 octombrie 2021.
	PREŞEDINTE,

Adrian Solomon
	PREŞEDINTE,

Bogdan-Iulian Huțucă

RAPORT COMUN

asupra propunerii legislative privind reglementarea unor măsuri pentru acordarea drepturilor salariale personalului din echipele de proiecte finanţate din fonduri europene
În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru buget, finanțe și bănci au fost sesizate, prin adresa nr. Plx 477/2021 din 18 octombrie 2021, cu dezbaterea pe fond a propunerii legislative privind reglementarea unor măsuri pentru acordarea drepturilor salariale personalului din echipele de proiecte finanţate din fonduri europene.
Propunerea legislativă are ca obiect de reglementare instituirea unei derogări de la prevederile art.11 alin.(4) din Legea-cadru nr.153/2017, în sensul eliminării plafonării nivelului veniturilor salariale realizate de personalul din instituţiile şi/sau autorităţile publice nominalizat în echipele de proiecte finanţate din fonduri europene, la nivelul indemnizaţiei lunare a funcţiei de viceprimar sau, după caz, a indemnizaţiei lunare a vicepreşedintelui consiliului judeţean, sau, după caz, a viceprimarului municipiului Bucureşti, corespunzător nivelului de organizare, comună, oraş, municipiu, sectoarele municipiului Bucureşti, primăria generală a municipiului Bucureşti, exclusiv majorările prevăzute la art.16 alin.(2). 
Totodată, propunerea legislativă vizează exonerarea de la plata unor sume considerate a fi încasate nelegal pentru activitatea desfăşurată în echipele de proiecte finanţate din fonduri europene, ca urmare a constatării unor prejudicii, de către Curtea de Conturi sau alte structuri/instituţii cu atribuţii de control.

Propunerea legislativă a fost respinsă de Senat, în calitate de primă Cameră sesizată, în şedinţa din 11 octombrie 2021
La întocmirea prezentului raport comun, s-au avut în vedere: 

· avizul negativ al Consiliului Legislativ (nr.570/15.07.2021)

· avizul negativ al Consiliului Economic şi Social (nr.5121/06.07.2021)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/969/27.10.2021)

· avizul negativ al Comisiei juridice, de disciplină și imunități 
(nr.4c-13/851/16.12.2021)
· avizul negativ al Curții de Conturi (nr.16219/15.07.2021)

· punctul de vedere, negativ, al Guvernului (nr.1759/20.09.2021).

În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut propunerea legislativă în şedinţe separate. 

Membrii Comisiei pentru buget, finanțe și bănci au analizat textul propunerii legislative şi documentele conexe în şedinţa din data de 3 martie 2026. La lucrări deputaţii au participat, fizic sau online, conform listei de prezenţă.

La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, domnul Attila György, Subsecretar de Stat în Ministerul Finanţelor. 
În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.

Membrii Comisiei pentru muncă şi protecţie socială au analizat textul propunerii legislative şi documentele conexe în şedinţa din data de 16 septembrie 2026. La lucrări deputaţii au participat conform listei de prezenţă.

În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.

La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, doamna Silvia Monica Dinică – Secretar de Stat în cadrul Ministerului Muncii, Familiei, Tineretului și Solidarității Sociale.
În raport cu obiectul şi conţinutul său, propunerea legislativă face parte din categoria legilor ordinare. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare.

În urma finalizării dezbaterilor asupra propunerii legislative şi a documentelor conexe, membrii celor două comisii au hotărât să transmită plenului Camerei Deputaţilor prezentul raport comun, prin care propun respingerea propunerii legislative, pentru următoarele considerente:
Salarizarea funcţionarilor publici şi personalului contractual din cadrul administrației publice locale se stabilește conform art.11 din Legea-cadru nr.153/2017 privind salarizarea personalului plătit din fonduri publice, cu modificările și completările ulterioare. 
Astfel, în conformitate cu prevederile art.11 alin. (4) din legea menționată, “nivelul veniturilor salariale se stabileşte, în condiţiile prevăzute la alin. (1) şi (3), fără a depăşi nivelul indemnizaţiei lunare a funcţiei de viceprimar sau, după caz, a indemnizaţiei lunare a vicepreşedintelui consiliului judeţean, sau, după caz, a viceprimarului municipiului Bucureşti, corespunzător nivelului de organizare: comună, oraş, municipiu, sectoarele municipiului Bucureşti, primăria generală a municipiului Bucureşti, exclusiv majorările prevăzute la art.16 alin.(2), cu încadrarea în cheltuielile de personal aprobate în bugetele de venituri şi cheltuieli. 
Prin exceptarea personalului nominalizat în echipele de proiecte finanţate din fonduri europene de la dispozițiile Legii-cadru nr.153/2017, care prevede deja o majorare a salariilor de bază cu până la 40%, indiferent de numărul de proiecte în care este implicat, se creează contextul derogărilor şi se ajunge la situații de inechitate față de angajații care desfăşoară activități similare, dar pe proiecte finanțate de la bugetul de stat. Ca atare, măsurile propuse la art.1 din inițiativa legislativă încalcă principiului egalității consacrat de art.16 alin.(1) din Constituția României, care, în acest context, înseamnă acordarea unor salarii diferențiate, în raport cu timpul de lucru, responsabilitatea, complexitatea, importanța şi riscurile activității desfăşurate de fiecare categorie de personal din sectorul bugetar.
Totodată, apreciem că prevederile art. 1 din iniţiativa legislativă încalcă principiile enunţate de Legea-cadru nr.153/2017 şi creează discrepanţe în salarizarea persoanelor care desfăşoară aceeaşi muncă, iar argumentele din Expunerea de motive nu susţin modificările propuse.

De asemenea, se face confuzie între personalul cu atribuţii în gestionarea şi controlul fondurilor europene şi cel care face parte din echipele de proiect.

Considerăm că afirmaţia din Expunerea de motive referitoare la “munca suplimentară în cadrul proiectelor finanţate din fonduri europene" nu are susţinere reală, personalul cu astfel de atribuţii primind deja o remunerare corespunzătoare şi uniformă la nivel naţional, potrivit prevederilor Legii-cadru nr. 153/2017.

Prin urmare, personalul care face parte din echipe de proiect are atribuţii stabilite prin fişa postului şi este deja plătit conform legii, iar orice afirmaţie privind munca suplimentară poate privi probleme de management, dimensionarea resursei umane, legislaţia muncii neprevăzând posibilitatea desfăşurării de către personalul autorităţilor publice locale a unui volum de muncă suplimentară care să poată justifica discrepanţa de plată care ar rezulta din aplicarea modificărilor propuse, faţă de personalul care desfăşoară activităţi similare ca şi complexitate şi nivel de pregătire.

De asemenea, considerăm că aplicarea prevederilor art. 1 din iniţiativa legislativă influenţează ierarhia funcţiilor şi a salariaţilor, respectiv poate conduce la nerespectarea principiilor prevăzute de Legea-cadru nr. 153/2017, cu atât mai mult cu cât nu este precizat un nivel maxim al veniturilor cu care poate fi depăşit nivelul maxim al indemnizaţiei lunare a funcţiei de viceprimar.

În ceea ce priveşte textul propus la art.2 din inițiativa legislativă, precizăm că acesta nu respectă prevederile art.6 alin.(1) din Legea nr.24/2000 privind normele de tehnică legislativă pentru elaborarea actelor normative, întrucât nu instituie reguli necesare, suficiente şi posibile care să conducă la o cât mai mare stabilitate şi eficiență legislativă, iar soluțiile pe care le cuprinde nu sunt corelate cu ansamblul reglementărilor interne.
Nu considerăm oportună exceptarea de la regulile privind controlul şi eligibilitatea cheltuielilor cu plata personalului implicat în echipele de proiect, reguli care sunt stabilite de regulamentele europene şi sunt aplicabile şi obligatorii în toate statele membre şi nici de la controlul fondurilor publice naţionale şi, respectiv recuperarea prejudiciilor de la bugetul Uniunii Europene sau de la bugetul naţional.

În plus, soluția legislativă propusă la art.2 contravine principiului neretroactivității legii, consacrat de art.15 alin.(2) din Constituția României, drepturile de natură salarială ale persoanelor respective putând fi doar cele prevăzute de legea în vigoare la momentul desfășurării activității menționate.

